DA Den Europæiske Unions Tidende C 139/13

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2018/C 139/10)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

»RUCAVAS BALTAIS SVIESTS«

EU-nr.: PGI-LV-02170 — 18.3.2016

BOB ( ) BGB ( X )

1. Betegnelse

»Rucavas baltais sviests«

2. Medlemsstat eller tredjeland

Letland

3. Beskrivelse af landbrugsproduktet eller fødevaren

3.1. Produkttype

Kategori 1.5 — Fedtstoffer (smør, margarine, olier m.m.)

3.2. Beskrivelse af produktet med betegnelsen i punkt 1

Produktet »Rucavas baltais sviests« er et halvfedt smørprodukt med en ensartet, blød og smidig konsistens.

Fysiske og kemiske egenskaber:

Produktets smag: let syrlig og mild, med smag og aroma af friskkærnet smør.

Aroma: ren, typisk aroma af mælkefedt, uden fremmed lugt eller smag.

Farve: hvid til gul, farven kan undertiden være ujævn på grund af den uensartede fordeling af valledråber.

Konsistens: blød, løs, med synlige valledråber af varierende størrelse, der kommer ud, hvis produktet presses mekanisk.

Fedtindhold: 39-41 %

Udløbsdato: tre dage efter fremstillingsdatoen.

3.3. Foder (kun for produkter af animalsk oprindelse) og råvarer (kun for forarbejdede produkter)

Der er ikke fastlagt bestemmelser, hvad angår det anvendte foder eller kvaliteten heraf.

Følgende råvarer anvendes: velafkølet tyk fløde (fedtindhold minimum 35-40 %), koaguleret mælk eller mælk, og salt. Til fremstillingen af »Rucavas baltais sviests« skal anvendes fløde og koaguleret skummetmælk, fremstillet af mælk, eller mælk.

3.4. Specifikke etaper af produktionen, som skal finde sted i det afgrænsede geografiske område

Samtlige trin i produktionsprocessen (mælkeproduktion, køling og adskillelse, flødeproduktion og smørfremstilling) skal finde sted i det afgrænsede geografiske område.

3.5. Særlige regler for udskæring, rivning eller emballering osv. af det produkt, som betegnelsen henviser til

Hvidt smør blev traditionelt indtaget umiddelbart efter det var kærnet sammen med kogte kartofler eller på rugbrød. Smørret har kun den krævede elastiske og svampede konsistens på dette tidspunkt. Når smørret er bestemt til salg bliver det pakket direkte i små pakninger og omviklet i folie (for at bevare smørrets temperatur og karakteristiske egenskaber efter fremstillingen og for at sikre, at produktet har en ens kvalitet og samme organoleptiske egenskaber).

For at bevare smørrets kvalitet og organoleptiske egenskaber skal det pakkes direkte efter fremstillingen og i det geografiske område. Kun på denne måde kan det bevares uændret i tre dage.

3.6. Særlige regler for mærkning af det produkt, som betegnelsen henviser til

Betegnelsen »Rucavas baltais sviests« anvendes til mærkning af det smør, der er bestemt til salg, så når smørret udbydes til salg i engros- eller detailhandelen, bør den være synlig på eller i nærheden af produktets emballage.

4. Kort angivelse af det geografiske områdes afgrænsning

Kommunen Rucava er beliggende i den sydvestlige del af Kurzeme (Letland). Den grænser op til kommunerne Nīca, Grobiņa og Priekule og områderne Skoda og Klaipėda i distriktet Klaipėda (Litauen).

5. Tilknytning til det geografiske område

Forbindelsen til det geografiske område beror på produktets anseelse. Anseelsen er baseret på gamle historiske traditioner og særlige fremstillingsmåder.

Fremstillingsmetoden har været uændret siden slutningen af det 19. århundrede, og hele fremstillingsprocessen foregår stadig ved håndkraft ved at røre blandingen i en skål med en træske. Det, der giver produktet den særlige smag og kvalitet, er netop at kærnemælken tilsættes smørret, mens det er opvarmet, og koaguleret mælk eller almindelig mælk blandes sammen.

»Rucavas baltais sviests« er blevet produceret i husholdningerne siden slutningen af det 19. århundrede. Opskrifterne er blevet videregivet gennem generationer. Kogte kartofler og hvidt smør var fra gammel tid de billigste og undertiden vigtigste fødekilder, eftersom hver husholdning havde en ko og derfor også mælk. Selv nu til dags fremstiller næsten hver husholdning sin egen »Rucavas baltais sviests«. Tidligere var produktionen af hvidt smør af stor betydning for regionen, hvilket stadig er tilfældet, da landbrug og husdyrbrug stadig udgør grundpillerne i økonomien, og produktionen og forbruget af mejeriprodukter er af særlig stor betydning i Rucava.

I sin undersøgelse af det traditionelle lettiske husdyrbrug med mælkeproduktion (Latviešu tradicionālā piensaimniecība) skriver etnografen og historikeren Linda Dumpe, at »hvidt smør« kun blev fremstillet på en særlig måde i området omkring Rucava (»I navnlig den sydvestlige del af Kurzeme«): »Den opvarmede fløde blev blandet langsomt i en skål med en eller to skeer. Undertiden blev skålen under smørfremstillingen erstattet af en større beholder, der var fyldt med varmt vand«; »til sidst blev der tilsat og rørt koaguleret mælk i.«»Hvidt smør produceres ikke specifikt andre steder i Letland. Det fremkom undertiden ved et tilfælde, når utilstrækkelig afkølet fløde blev pisket i varmt vejr.« I Rucava har dette produkt imidlertid altid haft en særlig betydning, og det blev sammen med rugbrød serveret som en vigtig lokal delikatesse, når der blev budt velkommen til højtstående statspersoner og andre fornemme gæster. Således gjorde præsident Alberts Kviesis, premierminister Kārlis Ulmanis, vicepremierminister Marģers Skujenieks, krigsminister Jānis Balodis, landbrugsminister Jānis Birznieks og forsvarschef general Krišjānis Berķis i forbindelse med besøg hos regionale militærlejre i oktober 1935 et stop i lejren i Kurzeme, hvor de ved indgangen til lejren blev tilbudt »et stykke rugbrød og et lille trækar med hvidt Kurzeme-smør« (»Zemnieku veltes vadoņiem«) (»Landets frugter til vores ledere«) (Rīts, nr. 282-a, 1935).

Ved de årlige fester fremviser medlemmerne af Center for traditionel kultur i Rucava, der blev indviet i 2004, som led i forskellige programmer for kulturel uddannelse som »Rucavas goda mielasts« (Festmåltid til ære for Rucava) og »Vakarēšana« (Aftensammenkomst) deres færdigheder inden for fremstilling af »baltais sviests« og uddeler smagsprøver heraf.

Dokumentation for produktets anseelse kommer også i form af artikler i de regionale dagblade samt i foldere, videoer og turistbrochurer, navnlig i reklamefolderen »Zvanītāji« fra det etnografiske hus i Rucava (2005). Ifølge kommentarer, der siden 2006 er skrevet i Zvanītāji's gæstebog, er »Rucavas baltais sviests« for nogen smagen af barndommen, for andre en genopdagelse og for andre igen en uventet erfaring, der forbindes med kommunen Rucava.

Den anseelse, som »Rucavas baltais sviests« nyder, afspejles i, at produktet regelmæssigt fremvises på udstillinger og i forbindelse med festligheder og festivaler, i den anerkendelse, som produktet har opnået, i de artikler, der er skrevet om produktet, og i de oplysninger, der er formidlet om produktet i massemedierne: »Baltais sviests tiešām ir gards!« (»Hvidt smør er fantastisk velsmagende!«) (Padomnieks supplement til Kursas laiks, nr. 30 (50)); »Kurzemnieku maltīte« (»Det kurlandske køkken«) (Praktiskais latvietis, 11. august 2008); »Tradicionālās gudrības Kurzemes sievu virtuvē« (»Traditionelle retter fra kvinderne i Kurland«) (Kultūras pulss supplement til Kurzemes vārds, 22. januar 2008); »Māca putru vārīt gultā« (»Hvordan man laver havregrød i sengen«) (Kursas laiks, 16. februar 2009); »Īsts un patiess!« (»Ægte og autentisk!«) (OK!, nr. 44, 18. juli 2014); »Baltais sviests ar skunstīgo jušanu no Rucavas« (»Hvidt smør fra Rucava med en forfinet smag«) (6. september 2014, internetportal http://apollo.tvnet.lv/). »Baltais sviests jeb leitis« (»Hvidt eller litauisk smør«) (12. februar 2011, internetportal http://apollo.tvnet.lv/);

»Rucavas baltais sviests« er en integreret del af Rucavas kulturelle og kulinariske arv. »Rucavas baltais sviests« pryder ethvert festdækket bord i Rucava, og sædvanen tro opfordres gæsterne også til at smage smørret, der på denne måde indføres i traditionerne og »smagen« af Rucava.

Foreningen »Rucavas tradīciju klubs« (folkloreforening i Rucava) og kollektivet for videreførelse af traditioner »Rucavas sievas« (Kvinder i Rucava), som afholder deres aktiviteter i huset for traditioner »Zvanītāji«, formidler kendskabet til »Rucavas baltais sviests« gennem »Rucava-banketten«, som er et program for fremvisning af kulturelle traditioner for turister. Inden for rammerne af denne banket får gæsterne mulighed for at smage en række retter fra Rucava, herunder »Rucavas baltais sviests«. Mellem 2006 og 2015 steg antallet af deltagere i programmet i Zvanītāji (der var gæster fra Sverige, Tyskland, Ungarn, Polen, Bulgarien, Hviderusland, Estland, Ukraine, Det Forenede Kongerige, Rusland, Japan, Island, Nederlandene, Finland og Litauen). Zvanītāji-gæstebogen indeholder mange rosende ord om både den store gæstfrihed og de velsmagende retter fra Rucava, herunder »Rucavas baltais sviests«, hvor gæsterne har mulighed for at smage de fortræffelige smagsegenskaber i kombination med kogte kartofler og hjemmebagt rugbrød.

»Rucavas baltais sviests« har succesfuldt repræsenteret Rucava — og også Kurzeme og Letland — ved større begivenheder: på Rucava-dag i Letlands etnografiske friluftsmuseum i Riga (2005); på Sankt Annes dag på »Vītolnieki«- jordbruget i Pape (2007-2016); i forbindelse med fotografi-begivenheden »En dag i Letland« (i det etnografiske hus »Zvanītāji« i Rucava i 2007); ved en udstilling om lettisk kultur i Letlands etnografiske friluftsmuseum i forbindelse med NATO-topmødet i august 2008; på Rucava-dag i det pædagogiske akademi »Liepāja« i forbindelse med Letonica-kongressen i 2008; på den europæiske kulturarvsdag på »Mikjāņi«-jordbruget i Pape Ķoņi i Pape (9. september 2011); på Sankt Georgs dag i Palanga (26. april 2013); og på Dagen for den baltiske (Letland og Litauen) enhed i Rucava (13. september 2014).

Kollektivet for videreførelse af traditioner »Kvinder fra Rucava« afholder seminarer og masterclasses i tilberedning af »Rucavas baltais sviests«’, viser, hvordan de tilbereder hvidt smør og organiserer prøvesmagninger (hvor smørret kan købes), ved årlige markeder og festivaler i Riga, Liepāja og andre steder. Kunsten at fremstille »Rucavas baltais sviests« er blevet demonstreret for avisen Kurzemes laiks (2002); tidsskriftet Ievas māja (2. maj 2007); avisen Kurzemes vārds (2008); tidsskriftet Praktiskais latvietis (2008); i programmet »Panorāma«, der blev udsendt på den lettiske tv-kanal LTV1 (2008); i programmet »TE — Latvijas jaunatklāšanas raidījums«, der blev udsendt på den lettiske tv-kanal LTV7 (2012); i det direkte radioprogram »Nedēļas nogale« (»Weekend«) fra »Zvanītāji« (11. oktober 2014); og i udsendelsen »Rucavniece Mirdza Ārenta« fra den regionale tv-kanal Aizpute.

Henvisning til offentliggørelsen af varespecifikationen

(Artikel 6, stk. 1, andet afsnit, i nærværende forordning

http://www.zm.gov.lv/partikas-un-veterinarais-dienests/statiskas-lapas/partikas-uzraudziba/lauksaimniecibas-un-partikas-produktu-norazu-registracija?nid=2247

(1) EUT L 343 af 14.12.2012, s. 1.